CELEX: 62011TN0438
Language: mt
Date: 2011-08-12 00:00:00
Title: Kawża T-438/11: Rikors ippreżentat fit- 12 ta’ Awissu 2011 — BelTechExport vs Il-Kunsill

1.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 290/15
            
         Rikors ippreżentat fit-12 ta’ Awissu 2011 — BelTechExport vs Il-Kunsill
   (Kawża T-438/11)
   2011/C 290/21
   Lingwa tal-kawża: l-Ingliż
   
      Partijiet
   
   
      Rikorrenti: BelTechExport ZAO (Minsk, il-Bjelorussja) (rappreżentanti: V. Vaitkute Pavan, A. Smaliukas u E. Matulionyte, avukati)
   
      Konvenuta: Il-Kunsill tal-Unjoni Ewropea
   
      Talbiet tar-rikorrenti
   
   
               —
            
            
               tannulla r-Regolament tal-Kunsill (UE) Nru 588/2011, tal-20 ta’ Ġunju 2011, li jemenda r-Regolament tal-Kunsill (KE) Nru 765/2006 dwar miżuri restrittivi kontra l-President Lukashenko u ċerti uffiċjali tal-Bjelorussja (ĠU 2011, L 161, p. 1), sa fejn dan jikkonċerna lir-rikorrenti;
            
         
               —
            
            
               tannulla d-Deċiżjoni tal-Kunsill 2011/357/PESK, tal-20 ta’ Ġunju 2011, li temenda d-Deċiżjoni 2010/639/PESK dwar miżuri restrittivi kontra ċerti uffiċjali tal-Bjelorussja (ĠU 2011, L 161, p. 25), sa fejn din tikkonċerna lir-rikorrenti; u
            
         
               —
            
            
               tikkundanna lill-konvenuta għall-ispejjeż
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   
               (1)
            
            
               L-ewwel motiv ibbażat fuq il-ksur, min-naħa tal-konvenut, tal-obbligu li jipprovdi motivazzjoni xierqa għall-inklużjoni tar-rikorrenti fil-listi ta’ persuni li fir-rigward tagħhom japplikaw il-miżuri restrittivi.
            
         
               (2)
            
            
               It-tieni motiv ibbażat fuq il-ksur tad-drittijiet tad-difiża u tad-dritt għal smigħ xieraq previsti bl-Artikolu 47 tal-Karta tad-drittijiet fundamentali tal-Unjoni Ewropea u bl-Artikoli 6 u 13 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, sa fejn il-konvenuta:
               
                           —
                        
                        
                           fl-ebda ħin ma pprovdiet għall-komunikazzjoni tal-motivi ddettaljati għall-inklużjoni fil-listi ta’ persuni li huma s-suġġett tal-miżuri restrittivi; u
                        
                     
                           —
                        
                        
                           bl-ebda mod ma tagħat lir-rikorrenti l-possibbiltà li teżerċita b’mod effettiv id-drittijiet tad-difiża tagħha, b’mod partikolari d-dritt għal smigħ u d-dritt li tibbenefika minn proċedura li tippermettilha li effettivament titlob it-tneħħija ta’ isimha mil-lista ta’ persuni u entitajiet ikkonċernati mill-miżuri restrittivi.
                        
                     
         
               (3)
            
            
               It-tielet motiv ibbażat fuq żbalji manifesti ta’ evalwazzjoni, sa fejn il-konvenuta kkunsidrat li r-rikorrenti hija l-ikbar impriża li timporta/tesporta prodotti konnessi mad-difiża fil-Bjelorussja u li għalhekk din hija, b’mod jew b’ieħor, assoċjata jew marbuta mal-preġudizzji għar-regoli elettorali u għad-drittijiet tal-bniedem jew mar-repressjoni fir-rigward tas-soċjetà ċivili fil-Bjelorussja.
            
         
               (4)
            
            
               Ir-raba’ motiv ibbażat fuq il-preġudizzju li l-konvenuta kkawżat għad-dritt fundamentali ta’ proprjeta previst bl-Artikolu 17 tal-Karta tad-drittijiet fundamentali tal-Unjoni Ewropea u bl-Artikoli 1 tal-Protokoll Nru 1 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, b’mod inġustifikat u sproporzjonat, mingħajr provi determinanti.
            
         
               (5)
            
            
               Il-ħames motiv ibbażat fuq il-preġudizzju għall-prinċipju ta’ proporzjonalità, sa fejn il-konvenuta imponiet restrizzjoni sproporzjonata fuq id-drittijiet fundamentali tar-rikorrenti, mingħajr ma pprovdiet il-garanziji proċedurali xierqa jew il-provi determinanti.